**DÔVODOVÁ SPRÁVA**

**Všeobecná časť**

V uplynulých rokoch si medzi deťmi a mládežou získali veľkú popularitu nápoje s vysokým obsahom kofeínu a / alebo iných podporných látok, vrátane tzv. energetických nápojov. Takéto nápoje sú široko dostupné v predajniach potravín, čo bez problémov umožňuje prístup maloletých k takýmto nápojom a ich pravidelnému aj nadmernému alebo inak rizikovému užívaniu.

Podľa odborníkov pritom konzumácia nápojov s vysokým obsahom kofeínu alebo iných látok s podobnými účinkami môže viesť k závislosti, ako aj viacerým zdravotným problémom. Z odborných výskumov vyplýva napríklad, že deti a mladiství konzumujú v energetických nápojoch viac kofeínu, ako je zdravé pre ich vývoj (American Academy of Pediatrics, 2011; Pohler, 2010). Časté pitie energetických nápojov stojí podľa výskumu za množstvom zdravotných problémov u detí a mladistvých, ktorými sú napríklad zvýšenie krvného tlaku a kardiovaskulárne problémy (America Academy of Pediatrics, 2011; Seifert, Schaechter, Hershorin & Lipshultz, 2011) arytmia (American Academy of Pediatrics, 2011, Gunja & Brown, 2012) diabetes (Seifert, Schaechter, Hershorin & Lipshultz, 2011) poruchy príjmu potravy (Seifert, Schaechter, Hershorin & Lipshultz, 2011) poruchy spánku (American Academy of Pediatrics, 2011; Koivusilta, Kuoppamäki & Rimpelä, 2016; Visram, Cheetham, Riby & al., 2016) a vyššia kazivosť zuboc (American Academy of Pediatrics, 2011; Seifert, Schaechter, Hershorin & Lipshultz, 2011). Preukázaná je tiež určitá korelácia s fajčením, konzumáciou alkoholu a iných ľahkých drog.

Z vyššie uvedených dôvodov sa navrhuje zákaz predaja nápojov s obsahom kofeínu alebo taurínu nad vymedzený limit neplnoletým osobám.

Obdobná právna úprava je už účinná napr. v Litve a pripravuje sa aj v Českej republike.

**Osobitná časť**

**K čl. I bod 1**

Vzhľadom na vedecky preukázaný výskyt zdravotných komplikácií u detí a mladistvých súvisiaci s konzumáciu nápojov s vysokým obsahom kofeínu a iných látok s obchodnými účinkami, ako aj vzhľadom na zvýšené riziko vzniku závislostí sa navrhuje zákaz predaja nápojov s obsahom kofeínu alebo taurínu nad vymedzený limit osobám do 18 rokov veku.

**K čl. I bod 2**

Navrhuje sa, aby bolo porušenie zákazu predaja nápojov s obsahom kofeínu alebo taurínu nad určený limit vymedzené ako správny delikt.

**K čl. II**

Navrhuje sa účinnosť zákona dňom 01.01.2023, aby ostal zachovaný čas na prípravu pre dotknuté subjekty.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Negatívne | Žiadne |
| 1. Vplyvy na rozpočet verejnej správy | x |  |  |
| 2. Vplyvy na podnikateľské prostredie – dochádza k zvýšeniu  regulačného zaťaženia? |  | x |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, | x |  |  |
| – rovnosť príležitostí a rodovú rovnosť a vplyvy na zamestnanosť | x |  |  |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |
| 7. Vplyvy na manželstvo, rodičovstvo a rodinu | x |  |  |

**A.3. Poznámky:**

Predkladaný návrh zákona nemá žiadne vplyvy na životné prostredie, a ani vplyvy na informatizáciu spoločnosti a služby verejnej správy pre občana. Negatívny vplyv na podnikateľské prostredie, nakoľko podnikateľské subjekty budú musieť nastaviť procesy tak, aby nedochádzalo k predaju vymedzených nápojov osobám vo veku do 18 rokov, pôjde však iba o zanedbateľný vplyv, nakoľko obdobné mechanizmy už musia mať zavedené v súvislosti s predajom alkoholu a tabakových výrobkov. Návrh má pozitívne sociálne vplyvy, ako aj pozitívny vplyv na manželstvo, rodičovstvo a rodinu, keďže prispieva k predchádzaniu závislostiam, zdravšiemu životnému štýlu a predchádzaniu ochoreniam. Očakáva sa tiež pozitívny vplyv na štátny rozpočet vzhľadom na úsporu na nákladoch na zdravotnú starostlivosť.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

**1. Navrhovateľ zákona:**

Poslanec Národnej rady Slovenskej republiky Martin Čepček.

**2. Názov návrhu zákona:**

Návrh zákona, ktorým sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov

**3. Predmet návrhu zákona je upravený v práve Európskej únie:**

a) v primárnom práve:

Nie je upravené.

b) v sekundárnom práve:

Nie je upravené.

c) v judikatúre Súdneho dvora Európskej únie:

Nie je obsiahnuté.

**4. Záväzky Slovenskej republiky vo vzťahu k Európskej únii:**

1. uviesť lehotu na prebranie príslušného právneho aktu Európskej únie, príp. aj osobitnú lehotu účinnosti jeho ustanovení:

Návrhom zákona sa nepreberá nový právny akt Európskej únie.

1. uviesť informáciu o začatí postupu Európskej komisie alebo o konaní Súdneho dvora Európskej únie proti Slovenskej republike podľa čl. 258 a 260 Zmluvy o fungovaní Európskej únie v jej platnom znení, spolu s uvedením konkrétnych vytýkaných nedostatkov a požiadaviek na zabezpečenie nápravy

Proti Slovenskej republike nezačalo žiaden postup Európskej komisie alebo konanie Súdneho dvora Európskej únie podľa čl. 258 a 260 Zmluvy o fungovaní Európskej únie.

1. uviesť informáciu o právnych predpisoch, v ktorých sú uvádzané právne akty Európskej únie už prebrané, spolu s uvedením rozsahu ich prebrania príp. potreby prijatia ďalších úprav

Návrhom zákona sa nepreberá nový právny akt Európskej únie.

**5. Návrh zákona je zlučiteľný s právom Európskej únie:**

1. úplne